Krugersdorp-man se liggaam in kattebak gevindArgieffoto: SAPD/Facebook Die liggaam van ŉ 67-jarige man is Dinsdagaand in die kattebak van sy motor in Krugersdorp in Gauteng gevind. ŉ Betroubare bron het aan Maroela Media gesê die slagoffer, Anthony Schofield, se familie het die polisie gebel nadat hy Dinsdagaand nie by die huis opgedaag het nie en hulle bekommerd was oor hom. Sers. Tshepiso Mashale, polisiewoordvoerder, het Donderdag aan Maroela Media bevestig dat beamptes van die Krugersdorp-polisie se sigbare polisie-eenheid Dinsdagaand omstreeks 23:00 op ŉ man se liggaam afgekom het. “Die lede was besig met ŉ roetine patrollie toe hulle op ŉ verdagte motor in Premierstraat afgekom het. Die motor was langs die straat geparkeer en was nie gesluit nie. By verdere ondersoek het hulle op die liggaam in die kattebak afgekom,” het Mashale gesê. Mashale het gesê die man se liggaam was in ŉ plastieksak toegedraai en daar was ŉ sigbare wond aan sy kop. “Die slagoffer is deur ŉ familielid uitgeken.” Die polisie ondersoek ŉ saak van moord. Niemand is nog in verband met die moord in hegtenis geneem nie. Mashale versoek enigiemand met meer inligting oor die voorval om die polisie by 08600 10111 te bel.